Moontlike ooggetuies in Dewani-moordShrien en Anni Dewani Die sakeman het appèl aangeteken om nie na Suid-Afrika uitgelewer te word en gevolglik hier vervolg te word nie. Hy word daarvan aangekla dat hy die meesterbrein was agter sy vrou, Anni, se moord in November 2010. ŉ Nuwe dokumentêr op die BBC-televisiekanaal sal glo beeldmateriaal van Dewani wys waar hy ŉ gevangene ontmoet. Dié beeldmateriaal was vroeër nie beskikbaar nie. Dié dramatiese nuwe bewyse is deur kringtelevisie-kameras by die Cape Grace-hotel in Kaapstad vasgelê, drie dae ná Anni doodgeskiet is. Die beeldmateriaal wys glo waar Dewani die internetkamer binnegaan saam met taxibestuurder Zola Tongo. Tongo is in 2011 tot 18 jaar tronkstraf gevonnis vir die moord op Anni Dewani. Shrien Dewani dra glo ŉ wit plastieksak en ná ŉ kortstondige vergadering vertrek Tongo met dieselfde sak. Volgens die dokumentêr was ŉ paartjie ook in dieselfde vertrek en kan moontlik ooggetuies van die oorhandiging wees. Intussen glo die Nasionale Vervolgingsgesag (NPA) dat die beeldmateriaal egter die hofsaak nadelig kan beïnvloed. In 2011 is Dewani in die hospitaal opgeneem vir post-traumatiese stres. Vier mense is reeds in verband met die Khayelitsha-moord in hegtenis geneem. Een van die beskuldigdes, Xolile Mngeni is ook in die hospitaal opgeneem nadat dokters ŉ kankergewas in sy brein opgespoor het.